Sonos-brugere får endelig glæde af Spotify Lossless

Efter flere års ventetid sker det endelig: Spotify Lossless er begyndt at rulle ud til Sonos-højttalere – og de første brugere melder, at forskellen kan høres.

Funktionen dukkede i stilhed op hos Sonos-ejere i denne uge, uden hverken fanfare fra Spotify eller Sonos selv. På Reddit flyder det nu med begejstrede opslag fra brugere, der pludselig opdager den nye “Lossless”-mulighed i Spotify-appen, når de spiller musik via Spotify Connect.

“Jeg troede ærligt, det var en fejl, men det lyder markant klarere – især i bassen,” skriver en bruger. En anden supplerer: “Ved lav lydstyrke er forskellen minimal, men når du skruer op, står det hele langt mere åbent.”

Lossless-streaming betyder, at musikken leveres i ukomprimeret FLAC-format – altså groft sagt i samme kvalitet, som den blev optaget i studiet. Tidligere har Spotify kun leveret komprimeret “Very High”-kvalitet, hvilket har været en torn i øret på audiofile Sonos-brugere.

Spotify Lossless dukker gradvist op hos brugere verden over, og ifølge Spotify selv skal alle Premium-abonnenter i de understøttede lande have adgang inden udgangen af oktober. Der kræves ingen firmware-opdatering – funktionen aktiveres hos Sonos og Spotify.

Når funktionen er aktiv, kan du vælge “Lossless” i Spotify-appen under Mediekvalitet for den enkelte Sonos-enhed. Flere brugere rapporterer, at når først én højttaler er sat til Lossless, følger de øvrige i huset automatisk efter.

Den tidlige dom? De fleste kalder forskellen subtil – men reel. “Ved baggrundslytning er det svært at høre, men når du virkelig lytter, er dynamikken tydeligere,” som en bruger formulerer det.

For danske Sonos-ejere betyder det, at du endelig kan få det fulde udbytte af dit Spotify Premium-abonnement – uden at skifte til Tidal eller Apple Music. Og hvis du allerede har et Sonos-setup i stuen, kan du nu med god samvittighed skrue op for Take Five i fuld studiekvalitet.

Vil du have det?

Åbn Spotify → Start musik på Sonos via Spotify Connect → Tryk på enheden → Vælg Mediekvalitet → Lossless.

Så simpelt er det – efter fem års ventetid.

Sonos-brugere får endelig glæde af Spotify Lossless